Felelő ének
A kisasszony felelete:
1.	
Híres főrend nemzetében,
Nincsen hiba termetében,
Jól hordozták, jól nevelték,
Volt is okok, hogy kedvelték,
 	De nem tetszik, tudom mért.
2.	
Tiszta szeme s ábrázatja,
Tejbe mártott arculatja,
Hol rózsák is elmulatnak,
Egybekevert szint mutatnak:
 	De nem tetszik, tudom mért.
3.	
Magasan költ nagy homloka,
Sugár cédrus ép dereka,
Vállát veri szög hajával,
Hajnal hasad ajakával:
 	De nem tetszik, tudom mért.
4.	
Lovát Mars úgy nem ugratja,
Jobban mint ő nem forgatja,
Mint az evet felültében,
Meg sem mozdul lágy nyergében:    
 	De nem tetszik, tudom mért!
5.	
Táncos, elmés, emberséges,
Törvénytudó, mesterséges,
Jámbor, józan, mértékletes
Takarékos, kellemetes:
 	De nem tetszik, tudom mért.
6.	
Kedvlegelő nyájassága,
Szívébresztő vidámsága,
Teljes öröm barátsága,
Paradicsom társasága:
 	De nem tetszik, tudom mért:
 	Mert hamisnak mond, azért.
Versek